中秋
作者：蘇泂
朝代：宋

paragraphs: 親朋關河闊，一歲幾合并。
回思十載我，大半短長亭。
我髮日已白，我心日以驚。
尚喜淡泊資，於世少經營。
五日過三縣，山川知我情。
吟詩自娛悅，俗子徒我評。
憶我會心友，與我同死生。
取我塵化衣，濯我滄浪清。
我歸已數日，我友各有行。
百川我友朋，五岳我弟兄。
我酒難獨飲，我懷誰與傾。
今夕我中秋，我自看月明。